**Қазақстан Республикасы Парламенті Мәжілісінің**

**депутаттарына**

(тізім бойынша)

*2023 жылғы 11 мамырдағы № ДС-155*

**Құрметті депутаттар!**

Сіздердің «Powered by NIS ауылдық мектебі» жобасын қаржыландыруға, ауыл тұрғындарына мобильді медициналық қызмет көрсетуді қаржыландыру бағдарламасын әзірлеуге, ауылдық жерлерде үйлер салуға агробизнесті кредиттеу бағдарламасын іске қосуға қатысты депутаттық сауалыңызға мынаны хабарлаймын.

*«Powered by NIS ауылдық мектебі» жобасын жүйелі негізде қаржыландыруға қатысты;*

Оқу-ағарту министрлігі жергілікті атқарушы органдармен бірлесіп тұрғылықты жеріне қарамастан орта білімнің қолжетімділігін қамтамасыз ету мақсатында бірқатар кешенді шараларды іске асыруда.

Білім беру ұйымдарын жеткілікті қаржыландыруды қамтамасыз ету үшін ауыл мектептерін жан басына шаққандағы қаржыландыруға кезең-кезеңімен көшіру 2025 жылы толық жүзеге асырылады.

Ауылдық жерлерге жоғары білікті педагогтерді тарту мақсатында мұғалімдер тапшы өңірлер үшін тиісті қолдау шаралары топтамасымен Үздік педагогтерді тарту жөніндегі арнайы бағдарлама[[1]](#footnote-1) іске асырылуда. Бұл бағдарлама білікті және ынталы педагогтерді тарту және қалдыру арқылы білім беру сапасын жақсартуға бағытталған.

Сондай-ақ 2025 жылға дейін шағын қалаларда, аудан орталықтарында және ауылдарда 2021-2025 жылдарға арналған 5 000 мектеп жаңғыртылады *(жыл сайын 1000 мектеп бойынша күрделі және ағымдағы жөндеу жүргізу, пәндік кабинеттер сатып алу, мектеп жиһаздарын жаңарту, материалдық-техникалық жарақтандыруды жақсарту және мектеп кітапханаларының қорын толықтыру және т.б.).*

Бұдан басқа, «Жайлы мектеп» пилоттық ұлттық жобасы шеңберінде   
2026 жылға дейін ауылдық жерлерде заманауи талаптар мен бірыңғай стандарттар бойынша 183 мектеп салынады.

2022 жылғы шілде айынан бастап «Қазақстан халқына» қоғамдық қоры, «Назарбаев Зияткерлік мектептері» ДББҰ және «Білім беруді тұрақты дамыту қоры» қоғамдық қоры бірлесіп «Ауылдық жерлерде тірек мектептердің әлеуетін дамыту» жобасын іске асыруда.

Бұл жобаның басты мақсаты – ауыл балаларына сапалы білім алуға, ал мұғалімдер үшін кәсіби құзыреттілік деңгейін арттыруға тең мүмкіндіктер беру.

*Ауыл тұрғындарына мобильді медициналық қызмет көрсетуді қаржыландыру жөніндегі бағдарламаны әзірлеуге қатысты*

«Халық денсаулығы және денсаулық сақтау жүйесі туралы» Кодексте ауылдық денсаулық сақтау деңгейінде алғашқы медициналық-санитарлық және мамандандырылған медициналық көмектің қолжетімділігін қамтамасыз ету үшін көшпелі медициналық кешендер, медициналық пойыздар және қашықтан медициналық қызмет көрсету құралдары пайдаланылатыны айқындалған.

Ел тұрғындарының 40%-ы ауылдық жерлерде тұратынын ескере отырып, Үкімет ауыл тұрғындарын сапалы медициналық көмекпен қамтамасыз ету үшін «Ауылдық денсаулық сақтауды жаңғырту» пилоттық ұлттық жобасын қабылдады.

Осы жоба шеңберінде 2023-2025 жылдары 655 медициналық–санитариялық алғашқы көмек нысаны салынады, жоғары технологиялық медициналық көмек көрсету үшін көпбейінді 32 аудандық аурухана жаңғыртылады *( инфаркт, инсульт, жарақат және басқа да жағдайлар кезінде «алтын сағат» қағидатын сақтай отырып, ірі қалаларға барудың қажеттілігінсіз мамандандырылған шұғыл медициналық көмек көрсету).*

Халықтың жоғары білікті медициналық көмекке қолжетімділігін кеңейту үшін денсаулық сақтау министрлігі телемедицинаны дамытудың   
2022-2025 жылдарға арналған іс-шаралар жоспарын әзірледі, онда еліміздің барлық аумағында телемедициналық шешімдер жобаларын іске қосу көзделген.

Сондай-ақ жаңа тарифтерді қайта қарау және қалыптастыру тегін медициналық көмектің кепілдік берілген көлемі шеңберінде және аудандық және ауданаралық деңгейде стационарлық жағдайларда мамандандырылған көмекті қаржыландыру бойынша ұсыныстар дайындау жөніндегі іс-шаралар көзделген міндетті әлеуметтік медициналық сақтандыру жүйесінде көрсетілетін медициналық қызметтерге тарифтерді қалыптастыру жөніндегі жұмыс жоспары негізінде жүзеге асырылатынын атап өткен жөн.

*«Отбасы» банк арқылы ауылдық жерлерде тұрғын үйлер салуға агробизнесті несиелеу бағдарламасын жүзеге асыруға қатысты*

Тұрғын үй-коммуналдық инфрақұрылымды дамытудың 2026 жылға дейінгі тұжырымдамасы (бұдан әрі – Тұжырымдама) шеңберінде жыл сайын ауылдық елді мекендерде 22 мың жер учаскесі инженерлік-коммуникациялық инфрақұрылыммен *(бұдан әрі – ИКИ)* қамтамасыз етіледі *(қалаларда 25 мың).*   
2023 жылы ИКИ-ге 104,8 млрд теңге *(оның ішінде азаматтарға жеке құрылыс салуға бөлінетін 40 мың жер учаскесіне ИКИ-ні жүргізуге 46 млрд теңге)* көзделген.

Мемлекет басшысының тапсырмасы бойынша ауыл тұрғындарының тұрғын үй мәселелерін шешу және ауылдан халықтың кетуін азайту үшін жұмыс берушілердің ауылда тұрғын үй салу жөніндегі шығындарын субсидиялау тетігін енгізу мақсатында Индустрия және инфрақұрылымдық даму министрлігі (бұдан әрі – ИИДМ) ауылда жалға берілетін тұрғын үйлер салу бойынша жұмыс берушілердің шығындарын субсидиялау қағидаларын әзірлеу және бекіту бойынша ИИДМ-ге құзырет беруді көздейтін тұрғын үй заңнамасына түзетулерді ағымдағы жылғы наурызда енгізді.

Сонымен бірге Тұжырымдамаға енгізілетін өзгерістер шеңберінде ауылдық жерлерде және шекара маңындағы аумақтарда сатып алу құқығынсыз жалға берілетін тұрғын үй салу, жаппай тұрғын үй құрылысы аудандарында инженерлік коммуникациялар салуды қамтамасыз ету, сондай-ақ өз қызметкерлері үшін жалға берілетін үйлер салған жұмыс берушілердің шығындарын субсидиялау көзделеді.

Жалпы Сіздер көтерген мәселелер Үкіметтің бақылауында.

**Ә. Смайылов**

*Орынд.: Н.Е.Абдрахимов, тел.: 745410*

1. «Мұғалімдер тапшылығы бар өңірлерге үздік педагогтерді тиісті қолдау шараларының пакетімен тарту қағидаларын бекіту туралы (Арнаулы бағдарлама)» Қазақстан Республикасы Үкіметінің 2022 жылғы   
   13 маусымдағы № 390 қаулысы. [↑](#footnote-ref-1)